ธปท.เผยสินเชื่อปี 59 โต 2% ต่ำสุดในรอบ 7 ปี
ธปท.เผยสินเชื่อปีที่แล้วโต 2% ต่ำสุดในรอบ 7 ปี แต่แนวโน้มปีนี้ขยายตัวขึ้นตามทิศทางเศรษฐกิจที่ฟื้นตัว ด้านเอ็นพีแอลสัญญาณดีขึ้นตามธุรกิจขนาดใหญ่
9 ก.พ. 2560

ธปท.เผยสินเชื่อปีที่แล้วโต 2% ต่ำสุดในรอบ 7 ปี แต่แนวโน้มปีนี้ขยายตัวขึ้นตามทิศทางเศรษฐกิจที่ฟื้นตัว ด้านเอ็นพีแอลสัญญาณดีขึ้นตามธุรกิจขนาดใหญ่
นายสมบูรณ์ จิตเป็นธม ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจที่ขยายตัวอย่างค่อยเป็นค่อยไป ประกอบกับธุรกิจหันไประดมทุนผ่านตลาดตราสารหนี้และหุ้นเพิ่มขึ้น ส่งผลให้สินเชื่อในรอบปี 2559 ที่ผ่านมาขยายตัวเพียง 2% ชะลงลงจากปี 2558 ที่ขยายตัว 4.3%
ทั้งนี้ การเติบโตของสินเชื่อที่ระดับ 2% ถือเป็นการขยายตัวต่ำสุดในรอบ 7 ปี นับตั้งแต่ปี 2552 ที่สินเชื่อติดลบ 1.7%  เนื่องจากภาวะเศรษฐกิจไทยได้รับผลกระทบต่อเนื่องจากวิกฤตเศรษฐกิจสหรัฐ (วิกฤตแฮมเบเกอร์) ที่เกิดขึ้นเมื่อปี 2551 ทำให้ธนาคารพาณิชย์ขยายตัวได้น้อย ระวังในการปล่อยกู้ หลังธุรกิจในภาพรวมได้รับผลกระทบจากธุรกิจ
“การขยายตัวของสินเชื่อในปีนี้ยังคาดการณ์ยาก แต่คาดว่าสินเชื่อในปีนี้จะขยายตัวได้ดีขึ้นตามทิศทางเศรษฐกิจ แต่ขยายตัวได้มากกว่า 2% หรือไม่ยังไม่สามารถบอกได้” นายสมบูรณ์กล่าว
นายสมบูรณ์ กล่าวว่า ส่วนหนี้ที่ไม่ก่อให้เกิดรายได้ (เอ็นพีแอล) ในปี 2559 มียอดคงค้างอยู่ที่ 3.86 แสนล้านบาท เพิ่มขึ้นจากปีก่อน 4.81 หมื่นล้านบาท ซึ่งส่วนใหญ่เป็นการเพิ่มจากสินเชื่อธุรกิจเอสเอ็มอี ส่งผลให้เอ็นพีแอลก่อนกันสำรอง (Gross NPL) ต่อสินเชื่อรวมอยู่ที่ 2.83% สูงขึ้นจาก 2.55% ในปี 2558 อย่างไรก็ดีเอ็นพีแอลในปีนี้มีทิศทางที่จะปรับลดลงได้ หลังธุรกิจขนาดใหญ่ที่มีสัดส่วนสินเชื่อ 1 ใน 3 เริ่มดูแลระดับเอ็นพีแอลได้